**PÁLYÁZATI FELHÍVÁS**

A Balatonlellei Városüzemeltetési Szervezet mint kiíró (továbbiakban: kiíró) (székhely: 8638 Balatonlelle, Petőfi u. 2.) – Balatonlelle Város Képviselő-testületének jóváhagyásával – nyilvános pályázatot ír ki a

**Balatonlelle, Napospart u. 5082/6 hrsz. alatti önkormányzati tulajdonú Napfény strand megnevezésű ingatlanon (fizetőstrand) elhelyezkedő 2 m² nagyságú terület hasznosítására.**

**A bérelt területen testfestés, hajfonás tevékenység folytatható.**

**A bérleti jogviszony 2024. június 1-től 2025. szeptember 15. napjáig tartó határozott időtartamra szól.**

|  |  |  |
| --- | --- | --- |
| **Tevékenység megnevezése** | **Terület** | **Bérleti díj összege****(Ft/szezon)** |
| **száma** | **nagysága** |
| Testfestés, hajfonás | 1 db | 2 m² | 300.000 Ft |

**Bérleti díj:**

Az ajánlatot tevő a pályázati anyagában nyilatkozik az általa vállalt bérleti díj összegéről. A pályázati felhívás a legalacsonyabban meghatározható bérleti díj összegét tartalmazza. A vállalt bérleti díj a 2024. évre vonatkozik. A következő év bérleti díja a 2024. évi bérleti díjnak – a tárgyévet megelőző évre vonatkozóan – a KSH által közzétett inflációs rátával növelt összege.

A pályázó az első évi bérleti díjat a szerződés aláírásával egyidejűleg, egy összegben köteles megfizetni. A következő év bérleti díja 2025. július 31. napjáig fizetendő.

**Pályázati biztosíték:**

A kiíró 100.000 Ft pályázati biztosítékot köt ki, melyet legkésőbb a pályázat benyújtásával egyidejűleg kell megfizetni, átutalással a kiíró 11743064-15570107 számú számlájára. Az átutalási megbízás közlemény rovatában fel kell tüntetni a *„Napfény strandi pályázat* ***–*** *testfestés, hajfonás”* kifejezést. A pénzügyi megbízást igazoló dokumentumot kérjük a pályázat részeként benyújtani.

Az ajánlat csak akkor érvényes, ha az ajánlattevő igazolja, hogy a kiírásban megjelölt összegű biztosítékot rendelkezésre bocsátotta.

## A biztosíték a pályázati felhívás visszavonása, az ajánlatok érvénytelenségének megállapítása, valamint a pályázatok elbírálása után – az Önkormányzat vagyonával kapcsolatos tulajdonosi jogok gyakorlásának szabályairól szóló önkormányzati rendeletben foglalt kivételektől eltekintve – vissza kell adni.

**Ajánlatok benyújtásának helye, módja, határideje:**

**Az ajánlatok beérkezésének határideje: 2024. május 06. 09:00 óra**

A pályázó neve megjelölésével nyújthatja be pályázati anyagát. Az ajánlattevők ajánlataikat zárt borítékban, hivatalos cégszerű aláírással, nevének megjelölésével, az adott pályázatra utaló jelzéssel személyesen vagy meghatalmazott útján nyújthatják be.

Az ajánlatokat postai úton vagy személyesen a Balatonlellei Városüzemeltetési Szervezet 8638 Balatonlelle, Petőfi u. 2 szám alatti címére lehet benyújtani.

Postai úton történő megküldés és személyesen átadott pályázat esetén, a borítékon fel kell tüntetni *„Napfény strandi pályázat* ***–*** *testfestés, hajfonás”* megjelölést. Postai úton történő megküldés esetén a határidő tekintetében a küldemény kiíróhoz történő beérkezésének időpontja az irányadó.

**Pályázatra vonatkozó további információk:**

A pályázatra vonatkozóan további információ a Balatonlellei Városüzemeltetési Szervezet 06 85/550 105 telefonszámán, továbbá Markovics Zoltán igazgató 06 70/566 18 56 telefonszámán kérhető. A tevékenység folytatására kijelölt terület előzetes egyeztetést követően a helyszínen megtekinthető.

**Pályázatra vonatkozó egyéb információk:**

A kiíró fenntartja azon jogát, hogy a pályázat során ajánlatott tett egyik ajánlattevővel se kössön szerződést, és ily módon a pályázatot eredménytelennek minősítse.

**Eredményhirdetésre vonatkozó információk:**

A kiíró az elbírálást követően legkésőbb 8 munkanapon belül írásban közli valamennyi ajánlattevővel a pályázat eredményét.

**Az ajánlat tartalmi követelményei:**

Az ajánlatnak tartalmaznia kell az ajánlattevő részletes és jogilag kötelező erejű nyilatkozatát:

* a pályázati feltételekben foglalt feltételek elfogadására,
* az általa vállalt szolgáltatásokra és kötelezettségekre,
* a bérleti díj összegére vonatkozóan,
* mely szerint elfogadja a bérleti díj megfizetésére vonatkozó feltételeket,
* arra vonatkozóan, hogy a kiíróval szemben lejárt tartozása nincs,
* nem magánszemély pályázó esetén arra vonatkozóan, hogy csőd-, felszámolási eljárás ellene nem indult, továbbá végelszámolását nem kezdeményezték, jogutód nélküli megszűnése nincs folyamatban,
* arra vonatkozóan, miszerint a pályázati felhívásban szereplő feltételek ismeretében teszi meg az ajánlatát,
* egyéb, a Képviselő-testület által meghatározott kötelezettségvállalásra.

**Az ajánlatok értékelési szempontjai:**

* Magasabb összegű bérleti díj megfizetésének vállalása (45 %),
* a tevékenység folytatásának időbeli vállalása, mely megegyezik a strand hivatalos szezonális nyitvatartási idejével (25 %),
* az elmúlt öt évben a pályázatban megjelölt tevékenység előzetes folytatása a Napfény strandon, illetve Balatonlelle településen (30%).

**A pályázat nyertese az, aki a kiírásban foglalt szempontoknak és az önkormányzat érdekeinek összességében a legmegfelelőbb ajánlatot tette.**